《金匮要略》

▲【原文】

问曰：上工治未病，何也？师曰：夫治未病者，见肝之病，知肝传脾，当先实脾，四季脾旺不受邪，即勿补之；中工不晓相传，见肝之病，不解实脾，惟治肝也。

夫肝之病，补用酸，助用焦苦，益用甘味之药调之。酸入肝，焦苦入心，甘入脾。脾能伤肾，肾气微弱，则水不行；水不行，则心火气盛；心火气盛，则伤肺；肺被伤，则金气不行；金气不行，则肝气盛。故实脾，则肝自愈。此治肝补脾之要妙也。肝虚则用此法，实则不在用之。

经曰：“虚虚实实，补不足，损有余”，是其义也。余脏准此。（1）

▲【原文】

夫人禀五常，因风气而生长，风气虽能生万物，亦能害万物，如水能浮舟，亦能覆舟。若五脏元真通畅，人即安和。客气邪风，中人多死。千般疢难，不越三条：一者，经络受邪，入脏腑，为内所因也；二者，四肢九窍，血脉相传，壅塞不通，为外皮肤所中也；三者，房室、金刃、虫兽所伤。以此详之，病由都尽。

若人能养慎，不令邪风干忤经络；适中经络，未流传脏腑，即医治之。四肢才觉重滞，即导引、吐纳、针灸、膏摩，勿令九窍闭塞；更能无犯王法、禽兽灾伤；房室勿令竭乏，服食节其冷、热、苦、酸、辛、甘，不遗形体有衰，病则无由入其腠理。腠者，是三焦通会元真之处，为血气所注；理者，是皮肤脏腑之文理也。(2)

【原文】

清邪居上，浊邪居下，大邪中表，小邪中里，馨饪之邪，从口入者，宿食也。五邪中人，各有法度，风中于前，寒中于暮，湿伤于下，雾伤于上，风令脉浮，寒令脉急，雾伤皮腠，湿流关节，食伤脾胃，极寒伤经，极热伤络。(13)

【原文】

问曰：病人有气色见于面部，愿闻其说。师曰：鼻头色青，腹中痛，苦冷者死。一云腹中冷，苦痛者死。鼻头色微黑者，有水气；色黄者，胸上有寒；色白者，亡血也，设微赤非时者死；其目正圆者痉，不治。又色青为痛，色黑为劳，色赤为风，色黄者便难，色鲜明者有留饮。(3)

【原文】

问曰：病有急当救里救表者，何谓也？师曰：病，医下之，续得下利清谷不止，身体疼痛者，急当救里；后身体疼痛，清便自调者，急当救表也。(14)

【原文】

夫病痼疾加以卒病，当先治其卒病，后乃治其痼疾也。(15)

【原文】

夫诸病在脏，欲攻之，当随其所得而攻之，如渴者，与猪苓汤。余皆仿此。(17)

**痉湿暍病脉证治第二**

【原文】

夫痉脉，按之紧如弦，直上下行。一作筑筑而弦。《脉经》云：痉家其脉伏坚，直上下。(9)

病者身热足寒，颈项强急，恶寒，时头热，面赤，目赤，独头动摇，卒口噤，背反张者，痉病也。若发其汗者，寒湿相得，其表益虚，即恶寒甚。发其汗已，其脉如蛇。(7)

【原文】

太阳病，发热无汗，反恶寒者，名曰刚痉。(1)

【原文】

太阳病，其证备，身体强，几几然，脉反沉迟，此为痉，栝蒌桂枝汤主之。(11)

栝蒌桂枝汤方：栝蒌根二两 桂枝三两 芍药三两 甘草二两 生姜三两 大枣十二枚

【原文】

太阳病，无汗而小便反少，气上冲胸，口噤不得语，欲作刚痉，葛根汤主之。(12)

葛根汤方：葛根四两 麻黄三两(去节) 桂枝二两(去皮) 芍药二两 甘草二两(炙) 生姜三两 大枣十二枚

【原文】

痉为病，一本痉字上有刚字。胸满，口噤，卧不着席，脚挛急，必齘齿，可与大承气汤。(13)

大承气汤方：大黄四两(酒洗) 厚朴半斤(炙，去皮) 枳实五枚(炙) 芒硝三合

【原文】

太阳病，关节疼痛而烦，脉沉而细一作缓。者，此名湿痹。《玉函》云中湿。湿痹之候，小便不利，大便反快，但当利其小便。(14)

【原文】

风湿相搏，一身尽疼痛，法当汗出而解，值天阴雨不止，医云此可发汗，汗之病不愈者，何也？盖发其汗，汗大出者，但风气去，湿气在，是故不愈也。若治风湿者，发其汗，但微微似欲出汗者，风湿俱去也。(18)

【原文】

▲湿家身烦疼，可与麻黄加术汤发其汗为宜，慎不可以火攻之。(20)

麻黄加术汤方：麻黄三两(去节) 桂枝二两(去皮) 甘草一两(炙) 杏仁七十个(去皮尖) 白术四两

【原文】

▲病者一身尽疼，发热，日晡所剧者，名风湿。此病伤于汗出当风，或久伤取冷所致也。可与麻黄杏仁薏苡甘草汤。(21)

麻黄杏仁薏苡甘草汤方：麻黄(去节)半两(汤泡) 甘草一两(炙) 薏苡仁半两 杏仁十个(去皮尖，炒)

【原文】

▲风湿，脉浮，身重，汗出，恶风者，防己黄芪汤主之。(22)

防己黄芪汤方：防己一两 甘草半两(炒) 白术七钱半 黄芪一两一分(去芦)

【原文】

伤寒八九日，风湿相搏，身体疼烦，不能自转侧，不呕不渴，脉浮虚而涩者，桂枝附子汤主之；若大便坚，小便自利者，去桂加白术汤主之。(23)

桂枝附子汤方：桂枝四两(去皮) 生姜三两(切) 附子三枚(炮，去皮，破八片) 甘草二两(炙) 大枣十枚(擘)

白术附子汤方：白术二两 附子一枚半(炮，去皮) 甘草一两(炙) 生姜一两半(切) 大枣六枚

【原文】

风湿相搏，骨节疼烦掣痛，不得屈伸，近之则痛剧，汗出短气，小便不利，恶风不欲去衣，或身微肿者，甘草附子汤主之。(24)

甘草附子汤方：甘草二两(炙) 白术二两 附子二枚(炮，去皮) 桂枝四两(去皮)

【原文】

太阳中暍，发热恶寒，身重而疼痛，其脉弦细芤迟。小便已，洒洒然毛耸，手足逆冷，小有劳，身即热，口开，前板齿燥。若发其汗，则恶寒甚；加温针，则发热甚；数下之，则淋甚。(25)

【原文】

太阳中热者，暍是也。汗出恶寒，身热而渴，白虎加人参汤主之。(26)

白虎加人参汤方：知母六两 石膏一斤(碎) 甘草二两 粳米六合 人参三两

太阳中暍，身热疼重而脉微弱，此以夏月伤冷水，水行皮中所致也，一物瓜蒂汤主之。(27)

一物瓜蒂汤方：瓜蒂二十个

百合狐惑阴阳毒病脉证治第三

【原文】论曰：百合病者，百脉一宗，悉致其病也。意欲食复不能食，常默默，欲卧不能卧，欲行不能行，欲饮食，或有美时，或有不用闻食臭时，如寒无寒，如热无热，口苦，小便赤，诸药不能治，得药则剧吐利，如有神灵者，身形如和，其脉微数。

【原文】

▲百合病见于阴者，以阳法救之；见于阳者，以阴法救之。见阳攻阴，复发其汗，此为逆；见阴攻阳，乃复下之，此亦为逆。(9)

【原文】

▲百合病，不经吐、下、发汗，病形如初者，百合地黄汤主之。(5)

百合地黄汤方：百合七枚(擘) 生地黄汁一升

【原文】

百合病发汗后者，百合知母汤主之。(2)

百合知母汤方：百合七枚(擘) 知母三两(切)

【原文】

百合病下之后者，滑石代赭汤主之。(3)

滑石代赭汤方：百合七枚(擘) 滑石三两(碎，绵裹) 代赭石如弹丸大一枚(碎，绵裹)

【原文】

百合病吐之后者，百合鸡子汤主之。(4)

百合鸡子汤方：百合七枚(擘) 鸡子黄一枚

【原文】

百合病一月不解，变成渴者，百合洗方主之。(6)

百合洗方：

百合病渴不差者，用后方主之。(7)

栝蒌牡蛎散方：栝蒌根 牡蛎熬等分

【原文】

百合病变发热者，一作发寒热。百合滑石散主之。(8)

百合滑石散方：百合一两(炙) 滑石三两

【原文】

▲狐惑之为病，状如伤寒，默默欲眠，目不得闭，卧起不安，蚀于喉为蜮，蚀于阴为狐，不欲饮食，恶闻食臭，其面目乍赤、乍黑、乍白。蚀于上部则声喝，一作嗄。甘草泻心汤主之。(10)

甘草泻心汤方：甘草四两 黄芩三两 人参三两 干姜三两 黄连一两 大枣十二枚 半夏半升

【原文】

▲病者脉数，无热，微烦，默默但欲卧，汗出，初得之三、四日，目赤如鸠眼；七、八日，目四眦一本此有黄字。黑。若能食者，脓已成也，赤豆当归散主之。(13)

赤豆当归散方：赤小豆三升(浸，令芽出，曝干) 当归三两

【原文】

蚀于下部则咽干，苦参汤洗之。(11)

苦参汤方：苦参一升

蚀于肛者，雄黄熏之。（12）

雄黄

【原文】

阳毒之为病，面赤斑斑如锦纹，咽喉痛，唾脓血。五日可治，七日不可治，升麻鳖甲汤主之。(14)

阴毒之为病，面目青，身痛如被杖，咽喉痛。五日可治，七日不可治，升麻鳖甲汤去雄黄、蜀椒主之。(15)

升麻鳖甲汤方：升麻二两 当归一两 蜀椒(炒去汗)一两 甘草二两 雄黄半两(研) 鳖甲手指大一片(炙)

**疟病脉证并治第四**

【原文】

▲病疟，以月一日发，当以十五日愈；设不差，当月尽解；如其不差，当云何？师曰：此结为癥瘕，名曰疟母，急治之，宜鳖甲煎丸。(2)

鳖甲煎丸方：鳖甲十二分(炙) 乌扇三分(烧) 黄芩三分 柴胡六分 鼠妇三分(熬) 干姜三分 大黄三分 芍药五分 桂枝三分 葶苈一分(熬) 石苇三分(去毛) 厚朴三分 牡丹五分(去心) 瞿麦二分 紫葳三分 半夏一分 人参一分 蟅虫五分(熬) 阿胶三分(炙) 蜂窝四分(炙) 赤硝十二分 蜣螂六分(熬) 桃仁二分

【原文】

师曰：阴气孤绝，阳气独发，则热而少气烦冤，手足热而欲呕，名曰瘅疟。若但热不寒者，邪气内藏于心，外舍分肉之间，令人消铄脱肉。(3)

【原文】

温疟者，其脉如平，身无寒但热，骨节疼烦，时呕，白虎加桂枝汤主之。(4)

白虎加桂枝汤方：知母六两 甘草二两(炙) 石膏一斤 粳米二合 桂枝(去皮)三两

【原文】

疟多寒者，名曰牝疟，蜀漆散主之。(5)

蜀漆散方：蜀漆(洗去腥) 云母(烧二日夜) 龙骨等分

中风历节病脉证并治第五

【原文】

▲寸口脉浮而紧，紧则为寒，浮则为虚；寒虚相搏，邪在皮肤；浮者血虚，络脉空虚；贼邪不泻，或左或右；邪气反缓，正气即急，正气引邪，喎僻不遂。

邪在于络，肌肤不仁；邪在于经，即重不胜；邪入于腑，即不识人；邪入于脏，舌即难言，口吐涎。(2)

【原文】

防己地黄汤：治病如狂状，妄行，独语不休，无寒热，其脉浮。

防己一钱 桂枝三钱 防风三钱 甘草二钱

【原文】

▲诸肢节疼痛，身体魁羸，脚肿如脱，头眩短气，温温欲吐，桂枝芍药知母汤主之。(8)

桂枝芍药知母汤方：桂枝四两 芍药三两 甘草二两 麻黄二两 生姜五两 白术五两 知母四两 防风四两 附子二枚(炮)

【原文】

▲病历节不可屈伸，疼痛，乌头汤主之。(10)

乌头汤方：治脚气疼痛，不可屈伸。

麻黄 芍药 黄芪各三两 甘草三两(炙) 川乌五枚(父咀，以蜜二升，煎取一升，即出乌头)

血痹虚劳病脉证并治第六

【原文】

▲问曰：血痹病从何得之？师曰：夫尊荣人骨弱肌肤盛，重困疲劳汗出，卧不时动摇，加被微风，遂得之。但以脉自微涩，在寸口、关上小紧，宜针引阳气，令脉和紧去则愈。(1)

【原文】

▲血痹阴阳俱微，寸口关上微，尺中小紧，外证身体不仁，如风痹状，黄芪桂枝五物汤主之。(2)

黄芪桂枝五物汤方：黄芪三两 芍药三两 桂枝三两 生姜六两 大枣十二枚

【原文】

▲夫男子平人，脉大为劳，极虚亦为劳。(3)

【原文】

夫失精家少腹弦急，阴头寒，目眩，一作目眶痛。发落，脉极虚芤迟，为清谷，亡血，失精。脉得诸芤动微紧，男子失精，女子梦交，桂枝加龙骨牡蛎汤主之。(8)

桂枝加龙骨牡蛎汤方：《小品》云：虚弱浮热汗出者，除桂，加白薇、附子各三分，故曰二加龙骨汤。

桂枝 芍药 生姜各三两 甘草二两 大枣十二枚 龙骨 牡蛎各三两

【原文】

▲虚劳里急，悸，衄，腹中痛，梦失精，四肢酸疼，手足烦热，咽干口燥，小建中汤主之。(13)

小建中汤方：桂枝三两(去皮) 甘草三两(炙) 大枣十二枚 芍药六两 生姜三两 胶饴一升

【原文】

▲虚劳里急，诸不足，黄芪建中汤主之。

【原文】

▲虚劳腰痛，少腹拘急，小便不利者，八味肾气丸主之。方见脚气中。(15)

肾气丸方：干地黄八两 山药 山茱萸各四两 泽泻 牡丹皮 茯苓各三两 桂枝 附子(炮)各一两

▲虚劳诸不足，风气百疾，薯蓣丸主之。(16)

薯蓣丸方：薯蓣三十分 当归 桂枝 曲 干地黄 豆黄卷各十分 甘草二十八分 人参七分 芎藭 芍药 白术 麦门冬 杏仁各六分 柴胡 桔梗 茯苓各五分 阿胶七分 干姜三分 白敛二分 防风六分 大枣百枚为膏

【原文】

▲虚劳虚烦不得眠，酸枣仁汤主之。(17)

酸枣仁汤方：酸枣仁二升 甘草一两 知母二两 茯苓二两 芎藭二两 深师有生姜二两。

【原文】

▲五劳虚极羸瘦，腹满不能饮食，食伤、忧伤、饮伤、房室伤、饥伤、劳伤、经络营卫气伤，内有干血，肌肤甲错，两目黯黑。缓中补虚，大黄蟅虫丸主之。(18)

大黄蟅虫丸方：大黄十分(蒸) 黄芩二两 甘草三两 桃仁一升 杏仁一升 芍药四两 干地黄十两 干漆一两 虻虫一升 水蛭百枚 蛴螬一升 蟅虫半升

肺痿肺痈咳嗽上气病脉证治第七

【原文】

▲大逆上气，咽喉不利，止逆下气者，麦门冬汤主之。(10)

麦门冬汤方：麦门冬七升 半夏一升 人参三两 甘草二两 粳米三合 大枣十二枚

【原文】

▲肺痿吐涎沫而不咳者，其人不渴，必遗尿，小便数，所以然者，以上虚不能制下故也。此为肺中冷，必眩，多涎唾，甘草干姜汤以温之。若服汤已渴者，属消渴。(5)

甘草干姜汤方：甘草四两(炙) 干姜二两(炮)

【原文】

▲问曰：病咳逆，脉之何以知此为肺痈？当有脓血，吐之则死，其脉何类？师曰：寸口脉微而数，微则为风，数则为热；微则汗出，数则恶寒。风中于卫，呼气不入；热过于营，吸而不出。风伤皮毛，热伤血脉。风舍于肺，其人则咳，口干喘满，咽燥不渴，多唾浊沫，时时振寒。热之所过，血为之凝滞，蓄结痈脓，吐如米粥。始萌可救，脓成则死。(2)

【原文】

▲肺痈，喘不得卧，葶苈大枣泻肺汤主之。(11)

葶苈大枣泻肺汤方：葶苈(熬令黄色，捣丸如弹子大) 大枣十二枚

【原文】

《千金》苇茎汤：治咳有微热、烦满、胸中甲错，是为肺痈。

苇茎二升 薏苡仁半升 桃仁五十枚 瓜瓣半升

【原文】

▲咳而胸满，振寒脉数，咽干不渴，时出浊唾腥臭，久久吐脓如米粥者，为肺痈，桔梗汤主之。(12)

桔梗汤方：亦治血痹。桔梗一两 甘草二两

【原文】

咳而上气，喉中水鸡声，射干麻黄汤主之。(6)

射干麻黄汤方：射干十三枚一法三两。 麻黄四两 生姜四两 细辛 紫菀 款冬花各三两 五味子半升 大枣七枚 半夏(大者，洗)八枚一法半升。

【原文】

咳逆上气，时时吐浊，但坐不得眠，皂荚丸主之。(7)

皂荚丸方：皂荚八两(刮去皮，用酥炙)

【原文】

▲咳而上气，此为肺胀，其人喘，目如脱状，脉浮大者，越婢加半夏汤主之。(13)

越婢加半夏汤方：麻黄六两 石膏半斤 生姜三两 大枣十五枚 甘草二两 半夏半升

4．寒饮夹热

【原文】

咳而脉浮者，厚朴麻黄汤主之。(8)

厚朴麻黄汤方：厚朴五两 麻黄四两 石膏如鸡子大 杏仁半升 半夏半升 干姜二两 细辛二两 小麦一升 五味子半升

脉沉者，泽漆汤主之(9)

泽漆汤方：半夏半升 紫参五两一作紫菀。 泽漆三斤(以东流水五斗，煮取一斗五升) 生姜五两 白前五两 甘草 黄芩 人参 桂枝各三两

【原文】

▲肺胀，咳而上气，烦躁而喘，脉浮者，心下有水，小青龙加石膏汤主之。(14)

小青龙加石膏汤方：《千金》证治同，外更加胁下痛引缺盆。

麻黄 芍药 桂枝 细辛 甘草 干姜各三两 五味子 半夏各半升 石膏二两

奔豚气病脉证治第八

【原文】▲奔豚气上冲胸，腹痛，往来寒热，奔豚汤主之。(2)

奔豚汤方：甘草 芎藭 当归各二两 半夏四两 黄芩二两 生葛五两 芍药二两 生姜四两 甘李根白皮一升

【原文】▲发汗后，烧针令其汗，针处被寒，核起而赤者，必发奔豚，气从少腹上至心，灸其核上各一壮，与桂枝加桂汤主之。(3)

桂枝加桂汤方：桂枝五两 芍药三两 甘草二两(炙) 生姜三两 大枣十二枚

【原文】▲发汗后，脐下悸者，欲作奔豚，茯苓桂枝甘草大枣汤主之。(4)

茯苓桂枝甘草大枣汤方：茯苓半斤 甘草二两(炙) 大枣十五枚 桂枝四两

胸痹心痛短气病脉证治第九

【原文】

▲师曰：夫脉当取太过不及，阳微阴弦，即胸痹而痛，所以然者，责其极虚也。今阳虚知在上焦，所以胸痹、心痛者，以其阴弦故也。(1)

【原文】

▲胸痹之病，喘息咳唾，胸背痛，短气，寸口脉沉而迟，关上小紧数，栝蒌薤白白酒汤主之。(3)

栝蒌薤白白酒汤方：栝蒌实一枚(捣) 薤白半斤 白酒七升

【原文】

胸痹不得卧，心痛彻背者，栝蒌薤白半夏汤主之。(4)

栝蒌薤白半夏汤方：栝蒌实一枚(捣) 薤白三两 半夏半升 白酒一斗

【原文】

胸痹心中痞，留气结在胸，胸满，胁下逆抢心，枳实薤白桂枝汤主之；人参汤亦主之。(5)

枳实薤白桂枝汤方：枳实四枚 厚朴四两 薤白半斤 桂枝一两 栝蒌一枚(捣)

人参汤方：人参 甘草 干姜 白术各三两

【原文】

胸痹，胸中气塞，短气，茯苓杏仁甘草汤主之；橘枳姜汤亦主之。(6)

茯苓杏仁甘草汤方：茯苓三两 杏仁五十个 甘草一两

橘枳姜汤方：橘皮一斤 枳实三两 生姜半斤

【原文】

胸痹缓急者，薏苡附子散主之。(7)

薏苡附子散方：薏苡仁十五两 大附子十枚(炮)

【原文】

心中痞，诸逆心悬痛，桂枝生姜枳实汤主之。(8)

桂枝生姜枳实汤方：桂枝 生姜各三两 枳实五枚

【原文】

心痛彻背，背痛彻心，乌头赤石脂丸主之。(9)

乌头赤石脂丸方：蜀椒一两一法二分。 乌头一分(炮) 附子半两(炮)一法一分。 干姜一两一法一分。 赤石脂一两一法二分。

腹满寒疝宿食病脉证治第十

【原文】

趺阳脉微弦，法当腹满，不满者必便难，两胠疼痛，此虚寒从下上也，当以温药服之。(1)

腹满时减，复如故，此为寒，当与温药。(3)

【原文】病者腹满，按之不痛为虚，痛者为实，可下之。舌黄未下者，下之黄自去。(2)

【原文】

病腹满，发热十日，脉浮而数，饮食如故，厚朴七物汤主之(9)

厚朴七物汤方：厚朴半斤 甘草三两 大黄三两 大枣十枚 枳实五枚 桂枝二两 生姜五两

【原文】

▲按之心下满痛者，此为实也，当下之，宜大柴胡汤。(12)

大柴胡汤方：柴胡半斤 黄芩三两 芍药三两 半夏半升(洗) 枳实四枚(炙) 大黄二两 大枣十二枚 生姜五两

【原文】

▲痛而闭者，厚朴三物汤主之。(11)

厚朴三物汤方：厚朴八两 大黄四两 枳实五枚

【原文】

腹满不减，减不足言，当须下之，宜大承气汤。(13)

【原文】

▲腹中寒气，雷鸣切痛，胸胁逆满，呕吐，附子粳米汤主之。(10)

附子粳米汤方：附子一枚(炮) 半夏半斤 甘草一两 大枣十枚 粳米半升

【原文】

▲心胸中大寒痛，呕不能饮食，腹中寒，上冲皮起，出见有头足，上下痛而不可触近，大建中汤主之。(14)

大建中汤方：蜀椒二合(去汗) 干姜四两 人参二两 饴糖

【原文】

胁下偏痛，发热，其脉紧弦，此寒也，以温药下之，宜大黄附子汤。(15)

大黄附子汤方：大黄三两 附子三枚(炮) 细辛二两

【原文】

腹痛，脉弦而紧，弦则卫气不行，即恶寒，紧则不欲食，邪正相搏，即为寒疝。

寒疝绕脐痛，若发则白汗出，手足厥冷，其脉沉紧者，大乌头煎主之。(17)

乌头煎方：乌头大者五枚(熬，去皮，不父咀)

【原文】

寒疝腹中痛，逆冷，手足不仁，若身疼痛，灸刺诸药不能治，抵当乌头桂枝汤主之。(19)

乌头桂枝汤方：乌头；上一味，以蜜二斤，煎减半，去滓，以桂枝汤五合解之，得一升后，初服二合，不知，即服三合；又不知，复加至五合。其知者，如醉状，得吐者，为中病。

桂枝汤方：桂枝三两(去皮) 芍药三两 甘草二两(炙) 生姜三两 大枣十二枚

【原文】

▲寒疝腹中痛，及胁痛里急者，当归生姜羊肉汤主之。(18)

当归生姜羊肉汤方：当归三两 生姜五两 羊肉一斤

【原文】

问曰：人病有宿食，何以别之？师曰：寸口脉浮而大，按之反涩，尺中亦微而涩，故知有宿食，大承气汤主之。(21)

脉数而滑者，实也，此有宿食，下之愈，宜大承气汤。(22)

下利不欲食者，有宿食也，当下之，宜大承气汤。(23)

【原文】

宿食在上脘，当吐之，宜瓜蒂散。(24)

瓜蒂散方：瓜蒂一分(熬黄) 赤小豆一分(煮)

五脏风寒积聚病脉证并治第十一

【原文】

▲肝着，其人常欲蹈其胸上，先未苦时，但欲饮热，旋覆花汤主之。臣亿等校诸本旋覆花汤方，皆同。(7)

旋覆花汤方：旋覆花三两 葱十四茎 新绛少许

【原文】

▲趺阳脉浮而涩，浮则胃气强，涩则小便数，浮涩相搏，大便则坚，其脾为约，麻子仁丸主之。(15)

麻子仁丸方：麻子仁二升 芍药半斤 枳实一斤 大黄一斤(去皮) 厚朴一尺(去皮) 杏仁一升(去皮尖，熬，别作脂)

【原文】

▲肾著之病，其人身体重，腰中冷，如坐水中，形如水状，反不渴，小便自利，饮食如故，病属下焦，身劳汗出，衣一作表里冷湿，久久得之，腰以下冷痛，腹重如带五千钱，甘姜苓术汤主之。(16)

甘草干姜茯苓白术汤方：甘草 白术各二两 干姜 茯苓各四两

痰饮咳嗽病脉证并治第十二

【原文】

问曰：夫饮有四，何谓也？师曰：有痰饮，有悬饮，有溢饮，有支饮。(1)

▲问曰：四饮何以为异？师曰：其人素盛今瘦，水走肠间，沥沥有声，谓之痰饮；饮后水流在胁下，咳唾引痛，谓之悬饮；饮水流行，归于四肢，当汗出而不汗出，身体疼重，谓之溢饮；咳逆倚息，短气不得卧，其形如肿，谓之支饮。(2)

【原文】

▲病痰饮者，当以温药和之。(15)

【原文】

▲心下有痰饮，胸胁支满，目眩，苓桂术甘汤主之。(16)

茯苓桂枝白术甘草汤方：茯苓四两 桂枝 白术各三两 甘草二两

【原文】

夫短气有微饮，当从小便去之，苓桂术甘汤主之；方见上。肾气丸亦主之。方见脚气中。(17)

【原文】

▲假令瘦人脐下有悸，吐涎沫而癫眩，此水也，五苓散主之。（31）

五苓散方：泽泻一两一分 猪苓三分(去皮) 茯苓三分 白术三分 桂二分(去皮)

【原文】

先渴后呕，为水停心下，此属饮家，小半夏茯苓汤主之。方见上。(41)

【原文】

▲病者脉伏，其人欲自利，利反快，虽利，心下续坚满，此为留饮欲去故也，甘遂半夏汤主之。(18)

甘遂半夏汤方：甘遂（大者）三枚 半夏十二枚(以水一升，煮取半升，去滓) 芍药五枚 甘草（如指大）一枚(炙)一本作无。

【原文】

▲腹满，口舌干燥，此肠间有水气，己椒苈黄丸主之。(29)

防己椒目葶苈大黄丸方：防己 椒目 葶苈(熬) 大黄各一两；上四味，末之，蜜丸如梧子大

【原文】

脉沉而弦者，悬饮内痛。(21)

病悬饮者，十枣汤主之。(22)

十枣汤方：芫花(熬) 甘遂 大戟各等分

【原文】

病溢饮者，当发其汗，大青龙汤主之；小青龙汤亦主之 (23) 。

大青龙汤方：麻黄六两(去节) 桂枝二两(去皮) 甘草二两(炙) 杏仁四十个(去皮尖) 生姜三两 大枣十二枚 石膏如鸡子大(碎)

小青龙汤方：麻黄三两(去节) 芍药三两 五味子半升 干姜三两 甘草三两(炙) 细辛三两 桂枝三两 (去皮) 半夏半升(汤洗)

【原文】

▲膈间支饮，其人喘满，心下痞坚，面色黧黑，其脉沉紧，得之数十日，医吐下之不愈，木防己汤主之。虚者即愈；实者三日复发，复与不愈者，宜木防已汤去石膏加茯苓芒硝汤主之。(24)

木防己汤方：木防己三两 石膏十二枚（如鸡子大） 桂枝二两 人参四两

木防己去石膏加茯苓芒硝汤方：木防己 桂枝各二两 人参 茯苓各四两 芒硝三合

【原文】

▲心下有支饮，其人苦冒眩，泽泻汤主之。(25)

泽泻汤方：泽泻五两 白术二两

【原文】

▲支饮胸满者，厚朴大黄汤主之。(26)

厚朴一尺 大黄六两 枳实四枚

【原文】

▲支饮不得息，葶苈大枣泻肺汤主之。方见肺痈中。(27)

【原文】

呕家本渴，渴者为欲解，今反不渴，心下有支饮故也，小半夏汤主之。《千金》云：小半夏加茯苓汤。(28)

小半夏汤方：半夏一升 生姜半斤

【原文】

卒呕吐，心下痞，膈间有水，眩悸者，小半夏加茯苓汤主之。(30)

小半夏加茯苓汤方：半夏一升 生姜半斤 茯苓三两一法四两

【原文】

▲咳逆倚息不得卧，小青龙汤主之。方见上及肺痈中。(35)

【原文】

青龙汤下已，多唾口燥，寸脉沉，尺脉微，手足厥逆，气从小腹上冲胸咽，手足痹，其面翕热如醉状，因复下流阴股，小便难，时复冒者，与茯苓桂枝五味甘草汤，治其气冲。(36)

桂苓五味甘草汤方：茯苓四两 桂枝四两(去皮) 甘草三两(炙) 五味子半升

冲气即低，而反更咳、胸满者，用桂苓五味甘草汤去桂加干姜、细辛，以治其咳满。(37)

苓甘五味姜辛汤方： 茯苓四两 甘草 干姜 细辛各三两 五味半升

【原文】

咳满即止，而更复渴，冲气复发者，以细辛、干姜为热药也。服之当遂渴，而渴反止者，为支饮也。支饮者法当冒，冒者必呕，呕者复内半夏以去其水。(38)

桂苓五味甘草去桂加干姜细辛半夏汤方：

茯苓四两 甘草 细辛 干姜各二两 五味子 半夏各半升

【原文】

水去呕止，其人形肿者，加杏仁主之。其证应内麻黄，以其人遂痹，故不内之。若逆而内之者，必厥，所以然者，以其人血虚，麻黄发其阳故也。(39)

苓甘五味加姜辛半夏杏仁汤方：

茯苓四两 甘草三两 五味半升 干姜三两 细辛三两 半夏半升 杏仁半升(去皮尖)

【原文】

若面热如醉，此为胃热上冲熏其面，加大黄以利之。(40)

苓甘五味加姜辛半杏大黄汤方：

茯苓四两 甘草三两 五味半升 干姜三两 细辛三两 半夏半升 杏仁半升 大黄三两

消渴小便不利淋病脉证并治第十三

【原文】

厥阴之为病，消渴，气上冲心，心中疼热，饥而不欲食，食即吐，下之不肯止。(1)

【原文】

▲渴欲饮水，口干舌燥者，白虎加人参汤主之。方见中暍中。(12)

【原文】

▲男子消渴，小便反多，以饮一斗，小便一斗，肾气丸主之。方见脚气中。(3)

【原文】

渴欲饮水不止者，文蛤散主之。(6)

【原文】

▲脉浮，小便不利，微热消渴者，宜利小便发汗，五苓散主之。方见上。(4)

▲渴欲饮水，水入则吐者，名曰水逆，五苓散主之。方见上。(5)

【原文】

▲小便不利者，有水气，其人若渴，栝蒌瞿麦丸主之。(10)

栝蒌瞿麦丸方：栝蒌根二两 茯苓三两 薯蓣三两 附子一枚(炮) 瞿麦一两

【原文】

小便不利，蒲灰散主之；滑石白鱼散、茯苓戎盐汤并主之。(11)

蒲灰散方：蒲灰七分 滑石三分

滑石白鱼散方：滑石二分 乱发二分(烧) 白鱼二分

茯苓戎盐汤方：茯苓半斤 白术二两 戎盐弹丸大一枚

【原文】

脉浮，发热，渴欲饮水，小便不利者，猪苓汤主之。(13)

猪苓汤方：猪苓(去皮) 茯苓 阿胶 滑石 泽泻各一两

水气病脉证并治第十四

【原文】

▲师曰：寸口脉沉而迟，沉则为水，迟则为寒，寒水相搏。趺阳脉伏，水谷不化，脾气衰则鹜溏，胃气衰则身肿。少阳脉卑，少阴脉细，男子则不便小利，妇人则经水不通。经为血，血不利则为水，名曰血分。(19)

【原文】

▲问曰：病有血分水分，何也？师曰：经水前断，后病水，名曰血分，此病难治；先病水，后经水断，名曰水分，此病易治。何以故？去水，其经自下。(20)

【原文】

▲师曰：病有风水、有皮水、有正水、有石水、有黄汗。风水，其脉自浮，外证骨节疼痛，恶风；皮水，其脉亦浮，外证胕肿，按之没指，不恶风，其腹如鼓，不渴，当发其汗。正水，其脉沉迟，外证自喘；石水，其脉自沉，外证腹满不喘。黄汗，其脉沉迟，身发热，胸满，四肢头面肿，久不愈，必致痈脓。(1)。

【原文】

寸口脉沉滑者，中有水气，面目肿大，有热，名曰风水。视人之目窠上微拥，如蚕新卧起状，其颈脉动，时时咳，按其手足上，陷而不起者，风水。(3)

【原文】

▲师曰：诸有水者，腰以下肿，当利小便；腰以上肿，当发汗乃愈。(18)

【原文】

▲风水，脉浮身重，汗出恶风者，防己黄芪汤主之。腹痛加芍药。(22)

防己黄芪汤方：方见湿病中。

【原文】

▲风水恶风，一身悉肿，脉浮不渴，续自汗出，无大热，越婢汤主之。(23)

越婢汤方：麻黄六两 石膏半斤 生姜三两 大枣十五枚 甘草二两

【原文】

▲里水者，一身面目黄肿，其脉沉，小便不利，故令病水。假如小便自利，此亡津液，故令渴也。越婢加术汤主之。方见下(5)

【原文】

里水，越婢如术汤主之；甘草麻黄汤亦主之。(25)

越婢加术汤方：见上。于内加白术四两，又见脚气中。

甘草麻黄汤方：甘草二两 麻黄四两

【原文】

▲皮水之为病，四肢肿，水气在皮肤中，四肢聂聂动者，防己茯苓汤主之。(24)

防己茯苓汤方：防己三两 黄芪三两 桂枝三两 茯苓六两 甘草二两

【原文】

▲厥而皮水者，蒲灰散主之。方见消渴中。(27)

【原文】

水之为病，其脉沉小，属少阴；浮者为风，无水虚胀者，为气。水，发其汗即已。脉沉者宜麻黄附子汤；浮者宜杏子汤。(26)

麻黄附子汤方：麻黄三两 甘草二两 附子一枚（炮）

杏子汤方：未见，恐是麻黄杏仁甘草石膏汤。

▲问曰：黄汗之为病，身体肿，一作重。发热汗出而渴，状如风水，汗沾衣，色正黄如柏汁，脉自沉，何从得之？师曰：以汗出入水中浴，水从汗孔入得之，宜芪芍桂酒汤主之。(28)

黄芪芍桂苦酒汤方：黄芪五两 芍药三两 桂枝三两

【原文】

黄汗之病，两胫自冷；假令发热，此属历节。食已汗出，又身常暮盗汗出者，此劳气也。若汗出已反发热者，久久其身必甲错；发热不止者，必生恶疮。若身重，汗出已辄轻者，久久必身瞤，瞤即胸中痛，又从腰以上必汗出，下无汗，腰髋弛痛，如有物在皮中状，剧者不能食，身疼重，烦躁，小便不利，此为黄汗，桂枝加黄芪汤主之。(29)

桂枝加黄芪汤方：

桂枝三两 芍药三两 甘草二两 生姜三两 大枣十二枚 黄芪二两

【原文】

气分，心下坚，大如盘，边如旋杯，水饮所作，桂枝去芍药加麻辛附子汤主之。(31)

桂枝去芍药加麻黄细辛附子汤方：桂枝三两 生姜三两 甘草二两 大枣十二枚 麻黄二两 细辛二两 附子一枚（炮）

【原文】

心下坚，大如盘，边如旋盘，水饮所作，枳术汤主之。(32)

枳术汤方：枳实七枚 白术二两

黄疸病脉证并治第十五

【原文】

▲寸口脉浮而缓，浮则为风，缓则为痹，痹非中风，四肢苦烦，脾色必黄，瘀热以行。(1)

【原文】

师曰：病黄疸，发热烦喘，胸满口燥者，以病发时，火劫其汗，两热所得。然黄家所得，从湿得之。一身尽发热而黄，肚热，热在里，当下之。(8)

【原文】

▲谷疸之为病，寒热不食，食即头眩，心胸不安，久久发黄，为谷疸，茵陈蒿汤主之。(13)

茵陈蒿汤方：茵陈蒿六两 栀子十四枚 大黄二两

【原文】

▲酒黄疸，心中懊憹，或热痛，栀子大黄汤主之。(15)

栀子大黄汤方：栀子十四枚 大黄一两 枳实五枚 豉一升

【原文】

▲黄家日晡所发热，而反恶寒，此为女劳得之。膀胱急，少腹满，身尽黄，额上黑，足下热，因作黑疸。其腹胀如水状，大便必黑，时溏，此女劳之病，非水也。腹满者难治。硝石矾石散主之。(14)

硝石矾石散方：硝石 矾石(烧)等分

【原文】

▲黄疸腹满，小便不利而赤，自汗出，此为表和里实，当下之，宜大黄硝石汤。(19)

大黄硝石汤方：大黄 黄柏 硝石各四两 栀子十五枚

【原文】

▲黄疸病，茵陈五苓散主之。一本云茵陈汤及五苓散并主之。(18)

茵陈五苓散方：茵陈蒿末十分 五苓散五分方见痰饮中。

【原文】

诸病黄家，但利其小便；假令脉浮，当以汗解之，宜桂枝加黄芪汤主之。方见水气病中。(16)

【原文】

诸黄，腹痛而呕者，宜柴胡汤。必小柴胡汤，方见呕吐中。(21)

惊悸吐衄下血胸满瘀血病脉证治第十六

【原文】

▲寸口脉动而弱，动即为惊，弱则为悸。(1)

【原文】

火邪者，桂枝去芍药加蜀漆牡蛎龙骨救逆汤主之。(12)

桂枝救逆汤方：桂枝三两(去皮) 甘草二两(炙) 生姜三两 牡蛎五两(熬) 龙骨四两 大枣十二枚 蜀漆三两(洗去腥)

【原文】

心下悸者，半夏麻黄丸主之。(13)

半夏麻黄丸方：半夏 麻黄等分

【原文】

▲吐血不止者，柏叶汤主之。(14)

柏叶汤方：柏叶 干姜各三两 艾三把

【原文】

▲心气不足，吐血、衄血、泻心汤主之。(17)

泻心汤方：亦治霍乱。大黄二两 黄连 黄芩各一两

【原文】

▲下血，先便后血，此远血也，黄土汤主之。(15)

黄土汤方：亦主吐血衄血。

甘草 干地黄 白术 附子(炮) 阿胶 黄芩各三两 灶中黄土半斤

【原文】

▲下血，先血后便，此近血也，赤小豆当归散主之。方见狐惑中。(16)

【原文】

▲病人胸满，唇痿舌青，口燥，但欲漱水不欲咽，无寒热，脉微大来迟，腹不满，其人言我满，为有瘀血。(10)

【原文】

病者如热状，烦满，口干燥而渴，其脉反无热，此为阴伏，是瘀血也，当下之。(11)

呕吐哕下利病脉证治第十七

【原文】

▲呕而发热者，小柴胡汤主之。(15)

小柴胡汤方：柴胡半斤 黄芩三两 人参三两 甘草三两 半夏半斤 生姜三两 大枣十二枚

【原文】

食已即吐者，大黄甘草汤主之。《外台》方：又治吐水。(17)

大黄甘草汤方：大黄四两 甘草一两

【原文】

▲干呕而利者，黄芩加半夏生姜汤主之。(11)

黄芩加半夏生姜汤方：

黄芩三两 甘草二两(炙) 芍药二两 半夏半升 生姜三两 大枣十二枚

【原文】

▲呕而胸满者，茱萸汤主之。(8)

茱萸汤方：吴茱萸一升 人参三两 生姜六两 大枣十二枚

【原文】

▲干呕，吐涎沫，头痛者，茱萸汤主之。方见上。(9)

【原文】

▲呕而脉弱，小便复利，身有微热，见厥者，难治，四逆汤主之。(14)

四逆汤方：附子一枚(生用) 干姜一两半 甘草二两(炙)

【原文】

▲诸呕吐，谷不得下者，小半夏汤主之。方见痰饮中。(12)

【原文】

▲干呕，吐逆，吐涎沫，半夏干姜散主之。(20)

半夏干姜散方：半夏 干姜等分

【原文】

▲病人胸中似喘不喘，似呕不呕，似哕不哕，彻心中愦愦然无奈者，生姜半夏汤主之。(21)

生姜半夏汤方：半夏半升 生姜汁一升

【原文】

呕吐而病在膈上，后思水者，解，急与之。思水者，猪苓散主之。(13)

猪苓散方：猪苓 茯苓 白术各等分

【原文】

胃反，吐而渴欲饮水者，茯苓泽泻汤主之。(18)

茯苓泽泻汤方：《外台》云治消渴脉绝，胃反吐食之。有小麦一升。

茯苓半斤 泽泻四两 甘草二两 桂枝二两 白术三两 生姜四两

【原文】

▲呕而肠鸣，心下痞者，半夏泻心汤主之。(10)

半夏泻心汤方：半夏半升(洗) 黄芩三两 干姜三两 人参三两 黄连一两 大枣十二枚 甘草三两(炙)

【原文】

趺阳脉浮而涩，浮则为虚，涩则伤脾，脾伤则不磨，朝食暮吐，暮食朝吐，宿谷不化，名曰胃反。脉紧而涩，其病难治。(5)

【原文】

问曰：病人脉数，数为热，当消谷引食，而反吐者，何也？师曰：以发其汗，令阳微，膈气虚，脉乃数，数为客热，不能消谷，胃中虚冷故也。

脉弦者，虚也，胃气无余，朝食暮吐，变为胃反。寒在于上，医反下之，今脉反弦，故名曰虚。(3)

【原文】

胃反呕吐者，大半夏汤主之。《千金》云：“治胃反不受食，食入即吐。《外台》云：治呕，心下痞鞕者。”(16)

大半夏汤方：半夏二升(洗完用) 人参三两 白蜜一升

【原文】

▲哕而腹满，视其前后，知何部不利，利之即愈。(7)

【原文】

▲干呕、哕，若手足厥者，橘皮汤主之。(22)

橘皮汤方：橘皮四两 生姜半斤

【原文】

哕逆者，橘皮竹茹汤主之。(23)

橘皮竹茹汤方：橘皮二升 竹茹二升 大枣三十枚 人参一两 生姜半斤 甘草五两

【原文】

▲热利下重者，白头翁汤主之。(43)

白头翁汤方：白头翁二两 黄连 黄柏 秦皮各三两

【原文】

下利腹胀满，身体疼痛者，先温其里，乃攻其表。温里宜四逆汤，攻表宜桂枝汤。(36)

四逆汤方：方见上。

桂枝汤方：桂枝三两(去皮) 芍药三两 甘草二两(炙) 生姜三两 大枣十二枚

【原文】

▲下利清谷，里寒外热，汗出而厥者，通脉四逆汤主之。(45)

通脉四逆汤方：附子大者一枚(生用) 干姜三两(强人可四两) 甘草二两(炙)

【原文】

▲下利便脓血者，桃花汤主之。(42)

桃花汤方：赤石脂一斤(一半剉，一半筛末) 干姜一两 粳米一升

【原文】

下利后更烦，按之心下濡者，为虚烦也，栀子豉汤主之。(44)

栀子豉汤方：栀子十四枚 香豉四合(绵裹)

疮痈肠痈浸淫病脉证并治第十八

【原文】

诸浮数脉，应当发热，而反洒淅恶寒，若有痛处，当发其痈。(1)

【原文】

▲师曰：诸痈肿，欲知有脓无脓，以手掩肿上，热者为有脓，不热者为无脓。(2)

【原文】

▲肠痈之为病，其身甲错，腹皮急，按之濡，如肿状，腹无积聚，身无热，脉数，此为肠内有痈脓，薏苡附子败酱散主之。(3)

薏苡附子败酱散方：薏苡仁十分 附子二分 败酱五分

【原文】

▲肠痈者，少腹肿痞，按之即痛如淋，小便自调，时时发热，自汗出，复恶寒。其脉迟紧者，脓未成，可下之，当有血。脉洪数者，脓已成，不可下也。大黄牡丹汤主之。(4)

大黄牡丹汤方：大黄四两 牡丹一两 桃仁五十个 瓜子半升 芒硝三合

趺蹶手指臂肿转筋阴狐疝蛔虫病脉证治第十九

【原文】

▲蛔虫之为病，令人吐涎，心痛发作有时，毒药不止，甘草粉蜜汤主之。(6)

甘草粉蜜汤方：甘草二两 粉一两 蜜四两

【原文】

▲蛔厥者，当吐蛔，令病者静而复时烦，此为脏寒，蛔上入膈，故烦，须臾复止，得食而呕，又烦者，蛔闻食臭出，其人当自吐蛔。(7)

蛔厥者，乌梅丸主之。(8)

乌梅丸方：乌梅三百个 细辛六两 干姜十两 黄连一斤 当归四两 附子六两(炮) 川椒四两(去汗) 桂枝六两 人参六两 黄柏六两

妇人妊娠病脉证并治第二十

【原文】

师曰：妇人得平脉，阴脉小弱，其人渴，不能食，无寒热，名妊娠，桂枝汤主之。方见下利中。于法六十日当有此证，设有医治逆者，却一月，加吐下者，则绝之。(1)

【原文】

▲妇人宿有癥病，经断未及三月，而得漏下不止，胎动在脐上者，为癥痼害。妊娠六月动者，前三月经水利时，胎也。下血者，后断三月衃也。所以血不止者，其癥不去故也，当下其癥，桂枝茯苓丸主之。(2)

桂枝茯苓丸方：桂枝 茯苓 牡丹(去心) 芍药 桃仁(去皮尖，熬)各等分

【原文】

▲妇人怀妊，腹中朽痛，当归芍药散主之。(5)

当归芍药散方：当归三两 芍药一斤 芎藭半斤一作三两。 茯苓四两 白术四两 泽泻半斤

【原文】

▲师曰：妇人有漏下者，有半产后因续下血都不绝者，有妊娠下血者。假令妊娠腹中痛，为胞阻，胶艾汤主之。(4)

芎归胶艾汤方：一方加干姜一两。胡氏治妇人胞动，无干姜。

芎藭 阿胶 甘草各二两 艾叶 当归各三两 芍药四两 干地黄四两

【原文】

妊娠呕吐不止，干姜人参半夏丸主之。(6)

干姜人参半夏丸方：干姜 人参各一两 半夏二两

【原文】

▲妊娠，小便难，饮食如故，当归贝母苦参丸主之。(7)

当归贝母苦参丸方：男子加滑石半两。当归 贝母 苦参各四两

【原文】

妊娠有水气，身重，小便不利，洒淅恶寒，起即头眩，葵子茯苓散主之。(8)

葵子茯苓散方：葵子一斤 茯苓三两

【原文】

▲妇人妊娠，宜常服当归散主之。(9)

当归散方：当归 黄芩 芍药 芎藭各一斤 白术半斤

【原文】

▲妊娠养胎，白术散主之。(10)

白术散方：见《外台》。白术四分 芎藭四分 蜀椒三分（去汗） 牡蛎二分

【原文】

问曰：新产妇人有三病，一者病痉，二者病郁冒，三者大便难，何谓也？师曰：新产血虚，多汗出，喜中风，故令病痉；亡血复汗，寒多，故令郁冒；亡津液，胃燥，故大便难。(1)

【原文】

▲产后腹中朽痛，当归生姜羊肉汤主之；并治腹中寒疝，虚劳不足。(4)

当归生姜羊肉汤方：见寒疝中。

【原文】

▲产后腹痛，烦满不得卧，枳实芍药散主之。(5)

枳实芍药散方：枳实(烧令黑，勿太过) 芍药等分

【原文】

▲师曰：产妇腹痛，法当以枳实芍药散，假令不愈者，此为腹中有干血着脐下，宜下瘀血汤主之；亦主经水不利。(6)

下瘀血汤方：大黄二两 桃仁二十枚 蟅虫二十枚(熬，去足)

【原文】

▲产后中风，发热，面正赤，喘而头痛，竹叶汤主之。(9)

竹叶汤方：竹叶一把 葛根三两 防风 桔梗 桂枝 人参 甘草各一两 附子一枚(炮) 大枣十五枚 生姜五两

【原文】

妇人乳中虚，烦乱呕逆，安中益气，竹皮大丸主之。(10)

竹皮大丸方：生竹茹二分 石膏二分 桂枝一分 甘草七分 白薇一分

妇人杂病脉证并治第二十二

【原文】

▲妇人咽中如有炙脔，半夏厚朴汤主之。(5)

半夏厚朴汤方：千金作胸满，心下坚，咽中帖帖，如有炙肉，吐之不出，吞之不下。

半夏一升 厚朴三两 茯苓四两 生姜五两 干苏叶二两

【原文】

▲妇人脏躁，喜悲伤欲哭，象如神灵所作，数欠伸，甘麦大枣汤主之。(6)

甘麦大枣汤方：甘草三两 小麦一升 大枣十枚

【原文】

▲问曰：妇人年五十所，病下利数十日不止，暮即发热，少腹里急，腹满，手掌烦热，唇口干燥，何也？师曰：此病属带下。何以故？曾经半产，瘀血在少腹不去。何以知之？其证唇口干燥，故知之。当以温经汤主之。(9)

温经汤方：吴茱萸三两 当归二两 川芎二两 芍药二两 人参二两 桂枝二两 阿胶二两 生姜二两 牡丹皮(去心)二两 甘草二两 半夏半升 麦门冬一升(去心)

【原文】

▲妇人陷经，漏下黑不解，胶姜汤主之。臣亿等校诸本无胶姜汤方，想是前妊娠中胶艾汤。(12)

【原文】

妇人经水闭不利，脏坚癖不止，中有干血，下白物，矾石丸主之。(15)

矾石丸方：矾石三分(烧) 杏仁一分

【原文】

妇人六十二种风，及腹中血气刺痛，红蓝花酒主之(16)

红蓝花酒方：疑非仲景方。红蓝花一两

【原文】

▲妇人腹中诸疾痛，当归芍药散主之。(17)

当归芍药散方：见前妊娠中。

【原文】

▲妇人腹中痛，小建中汤主之。(18)